Talous- ja sosiaalikomitea lausunto aiheesta "Ehdotus: Euroopan parlamentin ja neuvoston asetus tieliikenteen sosiaalilainsäädännön yhdenmukaistamisesta"

(KOM(2001) 573 lopullinen - 2001/0241 COD)

(2002/C 221/06)

Neuvosto päätti 24. lokakuuta 2001 Euroopan yhteisön perustamissopimuksen 71 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Lausunnon valmistelusta vastannut "liikenne, energia, perusrakenteet, tietoyhteiskunta" -jaosto hyväksyi lausuntonsa 30. huhtikuuta 2002. Esittelijä oli Gabriel García Alonso.

Komitea hyväksyi 29. ja 30. toukokuuta 2002 pitämässään 391. täysistunnossa (toukokuun 29. päivän kokouksessa) seuraavan lausunnon äänin 94 puolesta, 1 vastaan 3:n pidättyessä äänestämästä.

1. Johdanto

1.1. Työajan järjestämistä koskevan direktiivin 93/104/EY muuttaminen direktiivillä 2000/34/EY, jossa asetettiin liikkuvassa työssä olevien tieliikennealan työntekijöiden työaikaa koskevat vähimmäisvaatimukset, antoi aiheen ajantasaistaa asetus N:o 3820/85 mm. siitä syystä, että direktiivissä esitetty työaikajärjestely ja asetuksessa mainitut kuljettajien ajoajat ovat suorassa yhteydessä toisiinsa. Siksi näiden säädösten määräyksiä tulee täydentää niiltä osin kuin ne koskevat samoja aiheita.

1.2. Tästä syystä on tärkeää samalla antaa tunnustusta komissiolle sen tekemästä muutosehdotuksesta, jonka päätavoitteita - kilpailun yhdenmukaistamista sekä työolojen ja liikenneturvallisuuden parantamista - komitea kannattaa varauksettomasti.

1.3. Siitä huolimatta komitea katsoo, että käsillä olevassa asetusehdotuksessa on kohtia, joissa on parantamisen varaa. Eräissä tapauksissa parannukset ovat vain toimituksellisia, ja niillä selvennetään käsitteitä, toisissa taas - tosin harvoissa - muutokset koskevat sisältöä, ja niillä pyritään helpottamaan säännösten sovellettavuutta ja noudattamista sekä parantamaan liikenneturvallisuutta tällä yleishyödyllisiä palveluja toimittavalla alalla. Juuri yleishyödyllisyys vaikuttaa usein työnantajien päätöksiin ja siten myös työntekijöiden etuihin suhteessa asiakkaiden vaatimiin laadukkaisiin palveluihin.

1.4. Euroopan talous- ja sosiaalikomitean ehdotuksen lopullisen version tavoitteena on saavuttaa asianmukainen ja suositeltava tasapaino tiettyä joustavuutta ja asianmukaisia työehtoja edellyttävällä tieliikennealalla. Tasapaino mahdollistaa myös tieliikennealan jatkuvaan kehitykseen mukautetun asetuksen tehokkaan ja yhtenäisen soveltamisen sekä hyvien toimintatapojen edistämisen.

2. Alustavia huomioita

2.1. Komitea suhtautuu myönteisesti ehdotukseen asetuksen N:o 3820/85 muuttamisesta siten, että yhdenmukaistetaan tiettyjä sosiaalilainsäädännön näkökohtia, jotka koskevat ajoaikoja, taukoja ja lepoaikoja sekä digitaalisen ajopiirturin käyttöönottoa. Komitea muistuttaa kuitenkin, että digitaalisen ajopiirturin teknisen liitteen hyväksymisessä yhteisötasolla on ilmennyt vaikeuksia. Siksi tämän uuden laitteen tekniset vaatimukset tunnetaan toistaiseksi huonosti, vaikka se juuri on jossain määrin ollut asetuksen N:o 3820/85 muuttamisen syynä.

2.2. Vaikka tieliikennealalla onkin tapahtunut suuria muutoksia asetuksen N:o 3820/85 hyväksymisen jälkeen kuluneina seitsemänätoista vuotena, ei tule unohtaa, että monet muutoksista ovat merkinneet edistysaskelia ja parantaneet kuljettajien työoloja. Nykyisin kuljettajat voivat nauttia ajoneuvoissa tapahtuneesta kehityksestä ja paremmista tieperusrakenteista, jotka helpottavat heidän työtään. Silti on vielä jäljellä esim. liikenteeseen, ruuhkiin, stressiin ja epäterveeseen kilpailuun liittyviä ongelmia, jotka on ratkaistava.

2.3. ETSK on tyytyväinen yrityksen vastuuta koskevan 10 artiklan uusiin kohtiin, joilla on tarkoitus varmistaa, että kuljettaja kykenee noudattamaan ajoaikaa koskevia sääntöjä. Uudessa muodossaan 10 artiklalla säännellään selkeämmin kuljettajan ja yrityksen välinen vastuunjako. Tämä on huomattava parannus verrattuna aiempaan 10 artiklaan.

2.4. ETSK on tyytyväinen myös uuteen kohtaan, joka koskee vastuuta vuorokautisesta kokonaisajoajasta myös silloin, kun sen aikana ajetaan useiden jäsenvaltioiden alueella.

2.5. ETSK kannattaa neuvoa-antavan erityiskomitean perustamista avustamaan komissiota uuden muutetun asetuksen täytäntöönpanossa ja valvonnassa. Jos komitean työ kytkeytyy tieliikennealan työmarkkinaosapuolien kokouksiin, se mahdollistaa asetuksen asianmukaisen soveltamisen ja tulkinnan.

2.6. Tietyt tulkintaongelmat kyseenalaistavat ehdotetun asetuksen soveltamisalan ulkopuolelle jäävien kuljettajien ajoajan, esimerkiksi niiden, jotka ajavat alle 50 kilometrin mittaisia matkustajaliikenteen reittejä ja siten suorittavat ehdotetun asetuksen soveltamisalaan kuuluvia palveluja. Tässä kohden on syytä pohtia, minkätyyppisillä toimilla unionin toimielinten tulisi ajopiirturin lisäksi pyrkiä valvomaan sellaisten kuljettajien vuorokausittaista kokonaisajoaikaa, jotka suorittavat sekä asetuksen piiriin kuulumattomia että sen soveltamisalaan kuuluvia palveluja.

2.7. Ehdotetun asetuksen sisältämiä poikkeuksia on mahdollista vähentää edelleen. Esimerkiksi 3 artiklassa säädetylle, sirkuslaitteiden kuljetuksia koskevalle poikkeukselle ei ole mitään perusteita. Artiklasta saa vaikutelman, että sääntely kohdistuu ajoneuvoon eikä kuljettajan ajoaikaan.

3. Huomioita ehdotuksesta

I luku: Johdantosäännökset

3.1. Asetusehdotuksessa määritellään yksityiskohtaisesti sen kohteena olevat käsitteet, ja tähän komitea ehdottaa seuraavia parannuksia: Korvataan espanjankielisessä toisinnossa 1 artiklan ilmaus "métodos de transporte"ilmauksella "modos de transporte".

3.2. Ehdotetun asetuksen 2 artiklan 1 kohdan a luetelmakohdassa 3,5 tonnin painoraja tulisi muuttaa 2,0 tonniksi, sillä tilastojen mukaan 2-3,5 tonnin painoisten tavarankuljetusajoneuvojen luokassa tapahtuu paljon onnettomuuksia.

3.3. Taukoja koskevassa 4,4 artiklan 4 kohdassa tulisi tauko määritellä seuraavasti: aika, jonka kuluessa kuljettaja ei tee muuta työtä.

3.4. Myös vuorokautista lepoaikaa koskevaan 4 artiklan 7 kohtaan ehdotetaan seuraavaa muutosta: "'vuorokautisella lepoajalla' vuorokautista aikaa, jonka kuljettaja saa käyttää haluamallaan tavalla ja joka vastaa 'tavanomaista vuorokautista lepoaikaa' tai 'lyhennettyä vuorokautista lepoaikaa'".

3.5. Samoin 4 artiklan 8 kohdassa annettuun viikoittaisen lepoajan määritelmään tulee tehdä vastaava lisäys: "'viikoittaisella lepoajalla' viikoittaista aikaa, jonka kuljettaja saa käyttää haluamallaan tavalla ja joka vastaa 'tavanomaista viikoittaista lepoaikaa' tai 'lyhennettyä viikoittaista lepoaikaa'".

3.6. "Säännöllisen liikenteen" käsitteeseen olisi hyvä lisätä "säännöllinen erityisliikenne", kuten työntekijöiden tai koululaisten kuljetukset, joilla on säännölliset aikataulut ja reitit, kuten 16. maaliskuuta 1992 annetun neuvoston asetuksen (ETY) N:o 684/92 2 artiklan 1 kohdan 2 alakohdan a, b ja c luetelmakohdassa säädetään.

3.7. Lisäksi 4 artiklan 14 kohdan loppuun ehdotetaan seuraavaa muutosta: "- - vähintään yksi ajava kuljettaja hänen lisäkseen". Myös 4 artiklan 15 kohtaa olisi syytä muuttaa konkreettisemmaksi varsinkin ammatillisesta näkökulmasta katsottuna.

3.8. Soveltamisalasta puhuttaessa ehdotetaan seuraavaa sanamuotoa: "ajoneuvot, joita käytetään säännöllisessä matkustajaliikenteessä reiteillä, joiden säde on enintään 50 kilometriä".

3.9. Ehdotetun asetuksen 3 artiklan 5 kohdasta olisi syytä poistaa ilmaus "valtion omistamat tai ilman kuljettajaa vuokraamat", sillä se, onko ajoneuvo oma vai vuokrattu, on yhdentekevää asetuksen päämäärien kannalta. Kohta kuuluisi siis seuraavasti: "sairaanhoidon erikoisajoneuvot".

3.10. 3 artiklan 7 kohdan espanjankielisen version ilmaus "cuyo radio de acción sea de 50 kilómetros alrededor de su base" ehdotetaan korvattavaksi ilmauksella "cuyo radio de acción no supere los 50 kilómetros". (Tämä ei aiheuta muutoksia suomalaiseen toisintoon, jossa vastaava ilmaus kuuluu "joita käytetään enintään 50 kilometrin etäisyydellä - -".)

II luku: Miehistö, ajoajat, tauot ja lepoajat

3.11. On syytä korostaa, että 5 artiklassa ei viitata mitenkään kuljettajien vähimmäisikään, ja tämän sekä kuljettajien ammattikoulutusta koskevasta direktiivistä yhteisön toimielimissä parhaillaan käytävän keskustelun perusteella voidaan päätellä, että kuljettajien vähimmäisikä voisi olla 18 vuotta. Nykyisen kuljettajapuutteen vuoksi sillä voisi olla hyvin myönteisiä vaikutuksia alalle.

3.12. Tästä syystä komitea ehdottaa, että "lipuntarkastajia" ja "auton apumiehiä" koskevat 5 artiklan 1 ja 2 kohta poistetaan, sillä tuntuisi loogiselta, että jos yleisemmän ryhmän, esim. kuljettajien, vähimmäisikä poistetaan, se poistetaan myös liikenteeseen vähemmän vaikuttavilta ryhmiltä kuten lipuntarkastajilta ja auton apumiehiltä. Heihin sovellettaisiin jäsenvaltioiden yleisiä työllisyysalan määräyksiä.

3.13. Ehdotetun asetuksen 7 artiklan 1 ja 2 kohdan uudesta sanamuodosta ei ole huomauttamista. On kuitenkin välttämätöntä palauttaa mahdollisuus hajauttaa taukoja, jotka parantavat palveluja (varsinkin matkustajaliikenteessä), ja tieliikenneturvallisuutta. Siksi komitea ehdottaa 7 artiklaan uutta 3 kohtaa, joka kuuluu seuraavasti:

"Edellisissä kohdissa mainitut tauot voidaan säännöllisessä matkustajaliikenteessä jakaa vähintään 15 minuutin tauoiksi, jotka jakautuvat koko ajoajalle."

3.14. Ehdotetun asetuksen 8 artiklan 6 kohdan lopun ilmaus "ja ajoneuvo on pysäköitynä" tulisi muuttaa kuulumaan "ja ajoneuvo on pysäytettynä, mikäli kyseessä on vuorokautinen lepo, tai pysäköitynä, mikäli kyseessä on viikoittainen lepo". Olisi toivottavaa, että viikoittainen lepoaika vietettäisiin muualla kuin ajoneuvossa.

III luku: Yrityksen vastuu

3.15. Ehdotetun asetuksen 10 artiklan 4 kohdassa asetetaan kuljetusyritykset vastuuseen sääntöjen rikkomisista, joihin kuljettajat ovat syyllistyneet kyseisten yritysten hyväksi, vaikkei kuljettaja olisi ollut kyseisen jäsenvaltion alueella silloin, kun rikkominen tapahtui. Tämän määräyksen soveltamisen rajoja tulisi harkita ja ne tulisi määrittää tarkemmin esim. alihankintana toimitettujen palvelujen osalta.

3.16. Komitea ehdottaa eräitä selventäviä muutoksia. Esim. 11 artiklaan tulisi sisällyttää viittaus itse asetukseen: "- - lyhyempiä enimmäisajoaikoja kuin tämän asetuksen 6-9 artiklassa säädetään, kun on kyse tieliikenteestä - -."

V luku: Valvontamenettelyt ja seuraamukset

3.17. 19 artiklan toinen kohta ehdotetaan muutettavaksi seuraavasti: "Seuraamuksiin on kuuluttava mahdollisuus asettaa ajokieltoon ja takavarikoida ajoneuvo, kun on kyse vakavasta rikkomisesta." ETSK kannattaa rikkomuksia ja seuraamuksia koskevien määräysten yhdenmukaistamista uudella liikennedirektiivillä.

3.18. ETSK kehottaa komissiota harkitsemaan työnantajien kutsumista mukaan asetuksen soveltamiseen ja erityisesti sen 22 ja 23 artiklassa mainittuihin toimiin.

3.19. Espanjankielisessä toisinnossa 23 artiklan 1 kohdan ilmaus "podrán referir" tulisi korvata ilmauksella "podrán remitir". (Ei aiheuta muutoksia suomenkieliseen toisintoon.)

Bryssel, 29. toukokuuta 2002.

Talous- ja sosiaalikomitean

puheenjohtaja

Göke Frerichs